Neuvoston päätöslauselma Euroopan sopimusoikeuden yhtenäistämisestä

(2003/C 246/01)

EUROOPAN UNIONIN NEUVOSTO

I OTTAA HUOMIOON SEURAAVAA:

1. Komissio hyväksyi Euroopan sopimusoikeudesta(1) heinäkuussa 2001 antamansa tiedonannon jatkotoimena tiedonannon "Euroopan sopimusoikeuden yhtenäistäminen - toimintasuunnitelma".(2).

2. Euroopan parlamentti antoi 2. syyskuuta 2003 päätöslauselman kyseisestä tiedonannosta.

3. Ottaen huomioon heinäkuun 2001 jälkeen saadun palautteen tässä toimintasuunnitelmassa, josta kaikkia asianosaisia on pyydetty esittämään näkemyksensä, ehdotetaan pitkän aikavälin strategiaa, joka perustuu erilaisten sääntelyä ja muita toimia koskevien ehdotusten yhdistelmään.

4. Asianmukaisten alakohtaisten toimenpiteiden lisäksi toimintasuunnitelma sisältää ehdotuksia, joilla pyritään parantamaan yhteisön säännöstön johdonmukaisuutta sopimusoikeuden alalla, edistämään koko Euroopan unionissa sovellettaviksi tarkoitettujen yleisten sopimusehtojen laatimista ja tarkastelemaan, edellyttävätkö sopimusoikeuden erot Euroopan unionissa myös muita kuin alakohtaisia ratkaisuja.

II KATSOO SEURAAVAA:

1. Yhteisön lainsäädännön olisi etenkin sopimusoikeuden alalla oltava yhdenmukainen, ja siinä olisi varmistettava asianmukainen saattaminen osaksi kansallista lainsäädäntöä. Komission tässä yhteydessä ehdottamat yhteiset puitteet voisivat osaltaan parantaa tällä alalla voimassa olevan ja tulevaisuudessa laadittavan yhteisön lainsäädännön laatua ja yhdenmukaisuutta. Yhteiset puitteet eivät olisi oikeudellisesti sitova väline.

2. On olennaisen tärkeää varmistaa rajat ylittävien liiketoimien joustavuus ja tehokkuus sisämarkkinoilla. Tässä yhteydessä olisi toteutettava asianmukaisia ja oikeasuhteisia toimenpiteitä, joilla voidaan helpottaa rajatylittävien sopimusten tekemistä, vähentää liiketoiminnan kuluja ja antaa kaikille taloudellisille toimijoille ja kuluttajille mahdollisuus hyödyntää täysimääräisesti kaikkia sisämarkkinoiden tarjoamia etuja. Kaikkien toimenpiteiden, myös yhteisten puitteiden, olisi vastattava sisämarkkinoiden olosuhteita ja näin ollen taloudellisten toimijoiden ja kuluttajien käytännön tarpeita. Jäsenvaltioiden olisi aktiivisesti osallistuttava niiden valmisteluun ja laatimiseen.

3. Toimintasuunnitelman sekä sopimussuhteisiin sovellettavasta laista tehdyn vuoden 1980 Rooman yleissopimuksen muuntamista yhteisön säädökseksi ja uudistamista koskevan vihreän kirjan jatkotoimien välinen johdonmukaisuus olisi myös varmistettava. Tarpeellinen johdonmukaisuus voimassa olevien yksityisoikeuden yhdenmukaistamiseen tähtäävien yleissopimusten kanssa, erityisesti 11. huhtikuuta 1980 kansainvälistä tavaran kauppa koskevista sopimuksista tehdyn Yhdistyneiden Kansakuntien yleissopimuksen kanssa, olisi myös otettava huomioon.

III PANEE TYYTYVÄISENÄ MERKILLE

1. Komission toimintasuunnitelman Euroopan sopimusoikeuden yhtenäistämisestä.

2. Komission aikomuksen laatia yhteiset puitteet kuudennen tutkimuksen ja teknologisen kehittämisen puiteohjelman mukaisen tutkimushankkeen(3) perusteella ottaen asianmukaisesti huomioon jäsenvaltioiden kaikki erilaiset oikeusperinteet.

Komission aikomuksen ottaa huomioon toimintasuunnitelmaan sisältyvät ehdotukset muun muassa vapauteen, turvallisuuteen ja oikeuteen perustuvan alueen kehittämisessä ja varmistaa, että ne täydentävät sopimussuhteisiin sovellettavasta laista tehdyn vuoden 1980 Rooman yleissopimuksen(4) muuntamista yhteisön säädökseksi ja uudistamista koskevan vihreän kirjan jatkotoimia(5).

IV KOROSTAA SEURAAVAA:

1. Sopimusoikeutta koskevan voimassa olevan EY-lainsäädännön parantaminen, konsolidoiminen ja kodifioiminen saattaa myös olla erityisen hyödyllistä sopimusoikeuden avoimuuden, johdonmukaisuuden ja yksinkertaistamisen tehostamisen kannalta.

2. EU:n laajuisten yleisten sopimusehtojen laatimisesta voi olla hyötyä, mutta sopimuspuolten olisi itse vastattava yleisten sopimusehtojen kehittämisestä noudattaen pakollista yhteisön lainsäädäntöä ja kansallisia säännöksiä, myös kuluttajansuojan ja kuluttajille tiedottamisen alalla. Tässä vaiheessa ja tässä yhteydessä näyttää olevan hyödyllistä kerätä tietoja nykyisistä ja tulevista aloitteista komission suunnitteleman WWW-sivuston kautta. Olisi kuitenkin oltava selvää, että WWW-sivustolla julkaisemista ei voida tulkita kyseisten aloitteiden hyväksymiseksi.

3. On pohdittava edelleen muita kuin alakohtaisia erityistoimia, esimerkiksi Euroopan sopimusoikeuden alan valinnaista oikeudellista välinettä; komission olisi jatkettava pohdintaa tiiviissä yhteistyössä jäsenvaltioiden kanssa ja sopimusvapauden periaate asianmukaisesti huomioon ottaen.

V KEHOTTAA KOMISSIOTA

luomaan sekä poliittisella että asiantuntijoiden tasolla asiaankuuluvia järjestelyjä, myös keskustelufoorumeja, jotta kaikki jäsenvaltiot, neuvosto ja Euroopan parlamentti sekä tutkijat, lakimieskunta ja muut sidosryhmät voivat aktiivisesti osallistua yhteisten puitteiden laatimiseen. Näiden järjestelyjen avulla pitäisi voida riittävin kuulemismenettelyin varmistaa, että kyseisten yhteisten puitteiden laatimisessa otetaan asianmukaisesti huomioon taloudellisten toimijoiden ja kuluttajien käytännön tarpeet, jäsenvaltioiden vakiintuneet rakenteet ja oikeuskulttuurit. Tämän lisäksi edellä III kohdan 2 alakohdassa mainittu tutkimushanke olisi toteutettava jäsenvaltioiden kaikki oikeusperinteet huomioon ottaen.

VI KEHOTTAA JÄSENVALTIOITA

osallistumaan aktiivisesti ehdotettuja jatkotoimenpiteitä koskevaan komission työskentelyyn ja kannustamaan kansallisia sidosryhmiä osallistumaan yhteisön tasolla käynnissä oleviin keskusteluihin.

VII KEHOTTAA KOMISSIOTA

säännöllisesti tiedottamaan ja raportoimaan vähintään vuosittain neuvostolle käynnissä olevan keskusteluprosessin tuloksista ja Euroopan sopimusoikeuden alalla saavutetusta edistymisestä.

(1) Asiak. 10996/01.

(2) Asiak. 7780/03.

(3) Euroopan parlamentin ja neuvoston päätös 1513/2002/EY, tehty 27 päivänä kesäkuuta 2002, eurooppalaisen tutkimusalueen toteuttamista ja innovointia tukevasta Euroopan yhteisön kuudennesta tutkimuksen, teknologian kehittämisen ja esittelyn puiteohjelmasta (EYVL L 232, 29.8.2002, s. 1).

(4) Yleissopimus sopimusvelvoitteisiin sovellettavasta laista, avattu allekirjoitettavaksi Roomassa 19 päivänä kesäkuuta 1980 (80/934/ETY; EYVL L 266, 9.10.1980, s. 1; konsolidoitu versio: EYVL C 27, 26.1.1998, s. 34).

(5) Asiak. 5516/03.